Drukgroep hof toe oor nuwe skoolnaamHoërskool DF Malan (Foto: Facebook) Die drukgroep Trots DF Malan het ŉ hofaansoek ingedien om die naamsveranderingsproses van die Hoërskool DF Malan in Kaapstad stop te sit. Dit volg nadat die beheerliggaam onlangs aangekondig het dat dié skool voortaan as DF Akademie bekend sal staan, sodra die Wes-Kaapse onderwysdepartement (WKOD) hul naamsveranderingsaansoek goedkeur. Bronagh Hammond, woordvoerder vir die departement, het Donderdag aan Maroela Media bevestig dat die departement van basiese onderwys Woensdag hofdokumente ontvang het. “Die departement sal hierdie dokumente bestudeer. Daar moet egter kennis geneem word dat die minister van onderwys nie ŉ besluit oor die aansoek [om die skool se naam te verander] neem nie. Daardie besluit lê by die provinsiale departement.” Volgens Hammond het die departement nog nie die groen lig vir die nuwe skoolnaam gegee nie. “Die WKOD het die aansoek van die beheerliggaam oor die voorgestelde naam ontvang. ŉ Voorlegging sal nou saamgestel word, wat dié dokumente asook ŉ klagte oor die proses wat gevolg is, insluit.” Volgens André Roux, beheerliggaamvoorsitter, het die skool die hofstukke Dinsdag ontvang. “Ek kan bevestig dat daar wel ŉ aansoek ingedien is wat die WKOD wil verhoed om voort te gaan met goedkeuring van die naamsverandering. Ons prokureurs bestudeer egter nog die aansoek en ons kan dus nie in dié stadium enige verdere kommentaar lewer nie.” Maroela Media het die drukgroep om kommentaar genader, maar nog nie terugvoer ontvang nie. Meer besonderhede oor die aard van die aansoek is nie in dié stadium bekend nie. Die drukgroep het oor die afgelope paar maande verskeie besware teen die naamsverandering aangeteken en voer onder meer aan die beheerliggaam het nie die regte prosesse gevolg nie. Trots DF Malan het vroeër aan Maroela Media gesê die naamsverandering sal uiteindelik aanleiding gee tot die verval van die skool se Christelike etos en diskriminasie teen Afrikaanse Christelike leerders teweeg bring.